作者:張說
標題:唐封泰山樂章：豫和六首
內容:挹泰壇，紫泰清。受天命，報天成。竦皇心，薦樂聲。志上達，歌下迎。億上帝，臨下庭。騎日月，陪列星。嘉視信，大糦馨。澹神心，醉皇靈。相百辟，貢八荒。九歌敘，萬舞翔。肅振振，鏗皇皇。帝欣欣，福穰穰。高在上，道光明。物資始，德難名。承眷命，牧蒼生。寰宇謐，泰階平。天道無親，至誠與鄰。山川遍禮，宮徵惟新。玉帛非盛，聰明會真。正斯一德，通乎百神。享帝享親，維孝維聖。緝熙懿德，敷揚成命。華夷志同，笙鏞禮盛。明靈降止，感此誠敬。